The Broadway Album

The Broadway Album er det 24. studioalbumet til artisten Barbra Streisand, utgitt av Columbia Records 5. november 1985.

Albumet består helt og holdent av teatermusikk og markerte et skifte i Streisands karrière. På 60-tallet hadde hun hovedsakelig sunget og spilt i musikaler. Det endret seg med albumet Stoney End i 1971, og til og med albumet Emotion i 1984 sang Streisand for det meste rock og disco. Broadway-komponisten Stephen Sondheim bearbeidet sangtekstene til «Putting It Together» og «Send in the Clowns» på Streisands forespørsel. Albumet ble en stor suksess, både kommersielt og blant kritikere. Allerede i januar 1986 solgte det til gull, og siden har det solgt til fire platinaplater.

Musikkalbumet ble promotert med TV-spesialen Putting It Together: The Making of the Broadway Album. Låten «Adelaide's Lament» er en bonuslåt som kun er med på CD-utgivelsen. I 2002 slapp Columbia en nyutgivelse av The Broadway Album med den nye låten «I Know Him So Well».

Streisand vant en Grammy Award for arbeidet på albumet, mens plata i sin helhet ble nominert til årets beste album.

Innspilling 

The Broadway Album går tilbake til Streisands musikalske røtter, etter et tiår med disco og popmusikk. Hun gjenopptok samarbeidet med Peter Matz, som hadde arrangert debutalbumet hennes The Barbra Streisand Album (1963). Matz sørget blant annet for at Streisand kunne spille inn sangene med et fysisk orkester tilstede. Hun spilte inn i underkant av 25 sanger, i håp om at albumet kunne utgis på to plater. Halvparten av låtene ble skrinlagt i utvalget; noen av sangene har likevel blitt utgitt ved senere anledninger. «I Know Him So Well» fra musikalen Chess ble utgitt på nyutgivelsen av albumet i 2002, mens «Being Good Isn't Good Enough» fra Hallelujah, Baby! og «Home» fra The Wiz ble senere utgitt på samlealbumet Release Me (2012).

Sju av sangene på albumet var skrevet av Stephen Sondheim, og på Streisands forespørsel endret han to av sangtekstene sine. Åpningssporet «Putting It Together» fra musikalen Sunday in the Park with George ble skrevet om til å handle om balansen mellom fri kreativitet og kommersielle motiver innenfor platebransjen. Sondheim bearbeidet også teksten til «Send in the Clowns» fra A Little Night Music og skrev en ekstra bro til mashupen av låtene «Pretty Women» og «The Ladies Who Lunch» fra henholdsvis musikalene Sweeney Todd og Company. Streisand spilte også inn Sondheim-låtene «Not While I'm Around» fra Sweeney Todd, «Being Alive» fra Company og «Something's Coming» og «Somewhere» fra West Side Story.

Sporliste 
«Adelaide's Lament» er kun med i CD-utgivelsen av albumet, og «I Know Him So Well» ble utgitt på nyutgivelsen i 2002.

Utgivelse 

Dokumentarfilmen Putting It Together: The Making of The Broadway Album, om produksjonen av albumet, ble sendt på TV-kanalen HBO 11. januar 1986. TV-spesialen inneholdt blant annet et intervju med Streisand om albumet, musikkvideoen til singelen «Somewhere», klipp fra de tidligere TV-programmene The Belle of 14th Street (1967) og Barbra Streisand…and Other Musical Instruments (1973), samt små klipp fra opptaksprosessen. Putting It Together: The Making of The Broadway Album ble også utgitt på VHS og LaserDisc i 1986, men det kom ikke på DVD før i 2009. Regissøren William Friedkin intervjuet Streisand i TV-spesialen og hadde regi for musikkvideoen.

Referanser

Litteratur

Eksterne lenker 
 
  Barbra Archives - The Broadway Album 
  Barbra Archives - The Broadway Album: Art Isn't Easy 
  Putting It Together: The Making of the Broadway Album hos IMDb

Grammy Award-vinnere
Musikkalbum fra 1985
Barbra Streisand-album